عيد ابت الجميل (او مهرجان الابت) Opet Festival هوا احتفال مصرى قديم كان بيتعمل كل سنه فى طيبه (الاقصر) فى عهد الدوله الحديثه و بعدها, و فيه كانت تماثيل آلهه ثالوث طيبه - امون وموت وابنهما خونسو - مخفيين عن الانظار جوا مراكبهم المقدسه فى موكب احتفالى كبير, من معبد آمون فى الكرنك, لمعبد الاقصر, فى رحله بتمتد لاكتر من كيلومترين, الطقس داه بيمثل لقاء امون رع من الكرنك مع امون الاقصر و تجديد الولاده هوا الموضوع الرئيسى فى احتفال الابت, و فى العاده بيتضمن احتفاليه لاعاده تتويج الملك كمان. فى الاحتفالات الاولى من مهرجان الابت, كانت تماثيل الاله بتتاخد عبر طريق الكباش اللى بيربط بين المعبدين, و بتتوقف فى المعابد الصغيره اللى اتشيدت خصيصا فى طريقها. و المعابد الصغيره او الاضرحه كان ممكن تكون مليانه بالقرابين المهداه للآلهه انفسهم و للكهنه الحاضرين للطقوس كمان. و فى نهايه الاحتفالات فى معبد الاقصر, المراكب المقدسه بترجع مره تانيه الكرنك. و فى الاحتفالات المتاخره من تاريخ مصر, كان بينقل التماثيل من و الى الكرنك / الاقصر عن طريق القوارب فى النهر و مش عبر طريق الكباش البرى. و بيعقد احتفال ابت فى الشهر التانى من فصل اخت, و هوا موسم فيضان نهر النيل.